A bo go le botlhokwa jang ne go letla Baebele e go thusa go tlhoma mogopolo mo go se botshelo e leng sone tota! Jehofa o re gakolola gore ga se gore ga a bone se batho ba ba boikepo ba se dirang. Baebele e ruta jaana: “Lo se ka lwa tsietsega: Modimo ga se yo o ka sotliwang. Gonne le fa e le eng se motho a se jalang, o tla roba sone seno gape . . Jalo a re se leseng go dira se se molemo.” (Bagalatia 6:7-9) Jehofa o tla baya baikepi “mo lefelong le le boreledi”; o tla dira gore “ba we ba nne marope.” (Pesalema 73:18) Kgabagare go tla rena tshiamiso ya Modimo. Ke ne ke ikemiseditse go direla Jehofa go sa kgathalesege maemo a ke leng mo go one. Ke ne ke batla go gatela pele. (1 Timotheo 4:15) Kwa tshimologong go ne go se motlhofo ka gonne ba lelapa la gaetsho ba ne ba le kgatlhanong le se ke se dumelang. Mme badumedi ka nna ba e neng e le bakaulengwe le bokgaitsadi ba me, ba ne ba nkema nokeng. Ba ne ba nthusa gore ke nne gone ka metlha kwa dipokanong le go bolelela ba bangwe molaetsa wa Baebele.